11.8.2023
SK
Úradný vestník Európskej únie
C 283/25 Štvrtok 16. februára 2023
43. vyzýva Komisiu a členské štáty, aby zabezpečili, že priemyselný plán EÚ môže pomôcť dosiahnuť spravodlivú transformáciu a jej ciele vrátane vytvárania kvalitných pracovných miest so spravodlivými pracovnými podmienkami a dobrými mzdami, podpory kolektívneho vyjednávania a dodržiavania kolektívnych zmlúv;
44. zdôrazňuje, že je dôležité, aby pracovníci v odvetviach, ktoré musia prejsť zásadnými zmenami v súvislosti so zelenou a digitálnou transformáciou, mali prístup k odbornej príprave a rekvalifikácii; zdôrazňuje, že kvalifikácie a osvedčené kompetencie poskytujú pracovníkom pridanú hodnotu, zlepšujú ich postavenie na trhu práce a môžu sa prenášať pri transformáciách trhu práce; žiada, aby sa verejná politika v oblasti zručností orientovala na certifikáciu a potvrdzovanie kvalifikácií a kompetencií;
45.
víta prínos plánu k zabezpečeniu vysoko kvalifikovanej pracovnej sily pre európsky priemysel posilnením relevantnosti zručností, využívaním miestnych dohôd o zručnostiach a podporou rozvoja jednotných kontaktných miest a miestnych centier pre rozvoj zručností, ako aj jeho ambíciu využiť talenty v rámci EÚ a posilniť cezhraničnú mobilitu pracovnej sily, ako aj prilákať kvalifikovanú pracovnú silu z krajín mimo EÚ prostredníctvom európskej rezervy talentov; vyzýva Komisiu, aby predložila plán na zvýšenie príťažlivosti Európy ako miesta zamestnania pre inžinierov a akademických pracovníkov;
46.
žiada, aby priemyselný plán EÚ vytvoril synergie a prepojenia s hlavnými vzdelávacími politikami vzhľadom na veľký vplyv tohto sektora; zdôrazňuje potrebu koordinácie s európskou stratégiou pre univerzity s cieľom podporiť spoluprácu s priemyselným ekosystémom, najmä prostredníctvom realizácie strategických výskumných a inovačných opatrení; zdôrazňuje význam odborného vzdelávania, aby sa v priemyselných odvetviach získali kvalifikovaní pracovníci so zelenými a digitálnymi zručnosťami;
47. zdôrazňuje, že je potrebné, aby tento plán prispel k dosiahnutiu cieľov a zámerov do roku 2030, ako sa uvádza v politickom programe digitálneho desaťročia, a to aj prostredníctvom vytvorenia prístupu k zamestnaniu pre mladých ľudí, ktorí nie sú zamestnaní, ani nie sú v procese vzdelávania alebo odbornej prípravy (NEET), a ľudí s nižšou úrovňou zručností;
48. upozorňuje na skutočnosť, že hoci sa miera využívania všeobecnej odbornej prípravy v EÚ neustále zvyšuje, stále je výrazne nižšia ako cieľ, aby sa do roku 2030 každoročne zúčastňovalo na odbornej príprave 60 % dospelej populácie, a to aj pre nedostatočný záujem a jej vnímanú nepotrebnosť; zdôrazňuje, že kompenzačné systémy založené na zručnostiach sú užitočným nástrojom na zvýšenie využívania odbornej prípravy;
Otvorený a spravodlivý obchod pre odolné dodávateľské reťazce
49. pripomína, že každé piate pracovné miesto v Únii závisí od vývozu; vyzýva Komisiu, Európsku službu pre vonkajšiu činnosť a členské štáty, aby podporovali nové hospodárske partnerstvá s demokratickými krajinami, aby Únia a jej partneri mohli okrem iného spoločne čeliť zmene klímy a dôsledkom ruskej agresie;
50. vyzýva Komisiu, aby posúdila súčasné závislosti a našla alternatívne zdroje na diverzifikáciu európskych dodávateľských reťazcov pre kritické technológie a suroviny, a zdôrazňuje potrebu lepšej koordinácie, ako aj spoločného úsilia o vytvorenie odolných dodávateľských reťazcov s cieľom uspokojiť priemyselné potreby EÚ; berie na vedomie nadchádzajúci návrh aktu o kritických surovinách;
51.
víta nástroje prijaté počas tohto mandátu na boj proti nekalým praktikám obchodných partnerov, najmä pokiaľ ide o verejné obstarávanie a zahraničné dotácie; vyzýva Komisiu, aby ich v plnej miere využívala; okrem toho vyzýva Komisiu, aby zaujala rozhodnejší postoj k boju proti nekalej celosvetovej hospodárskej súťaži, napríklad v dôsledku neoprávnenej štátnej pomoci;
52.
ďalej vyzýva Komisiu, aby navrhla novú generáciu partnerstiev vo svete, ktorá by v plnej miere využila hospodársky a politický vplyv EÚ na jej súčasných obchodných partnerov s cieľom zabezpečiť, aby Únia získala čo najviac pre svoj priemyselný vývoz a dovoz, a zároveň presadzovala svoje hodnoty a normy, v neposlednom rade ľudské práva a Európsku zelenú dohodu; vyzýva Komisiu, aby využila všetky nástroje obchodnej politiky Európy na podporu jej prosperity hľadaním a vytváraním nových obchodných partnerstiev a na ochranu jednotného trhu pred narušením zo strany krajín mimo EÚ;